**N-a trebuit să bifăm decât o veșnicie**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*sincope florale\*

n-am să mai alerg între anotimpuri să-ți prind pașii

care-și pierd echilibrul iubite

în marsupiul iubirii liniștea este pledoaria exactă că ne știam dinainte

de sunet că genezele și-au furat octavele

din vintrele noastre florale

staminele clipei ne lasă pe atrii polen de implozii

rodiei n-o să-i mănânc semințele împărțind

limba la patru asfințituri în fagurele vieții inițiez

ritual de 'nălțare după ce-mi beau răstignirile până la ultima picătură

în pupilă friabilă

dumnezeu se întoarce și sparge sânburii tainei să umple

spațiul dintre mine și eu

era glaciară este compromisă

cât pot să agăț în talpă virgină perimetrul fiecărui soare topit în celulă

cum se cuvine locuiesc

bula de nemurire unde afluenții tăcerilor tale vor sparge

codul arterelor vom fi doar noi doi și-o respirație

din ambele capete vom arde zonele albe din hărți iarba va țâșni precum

gheizere de verde din călcâie simpla atingere va dezlănțui

insomniile clorofilei

primăveri eterne ne vor sorbi buricele degetelor

orgasmice alunecări printre coastele zării

orașelor vom dizloca disperarea din ziduri iedera îmbrățișărilor

nu va lăsa nici o sete activă sub avalanșele bucuriei

ne vom îngenunchea umbrele ruga va aprinde altarele frunzei deșertul

poate să pună mâna pe lopată nu vom fi nicăieri

deși pulsul ne va-mpleti fiecărui mugur

esența

nu stricați drumurile golgotei cu bolovanii trădării

rădăcinile noastre din astre

își trag seva ne-o spun cearșafurile voluptății

înainte de-a ne absorbi transpirația vremuirilor și-a da drumul mieilor

de sacrificiu

inplacabil verdict de lumină

curcubeele îşi adjudecă partea lor de vină din frumuseţea lumii

în venele timpului primăvara detonează semințele